ORDE do 9 de xullo de 2009 pola que se modifica a autorización do centro privado de educación especial Amencer, do concello de Pontevedra.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 10/08/2009

Examinado o expediente iniciado polo centro privado de educación especial Amencer, do concello de Pontevedra, no que solicita a ampliación de 2 unidades de plurideficientes.
Resultando que o centro conta, segundo a Orde do 28 de setembro de 2005, con autorización para 6 unidades de educación especial de plurideficientes.
Tendo en conta que o expediente foi tramitado polo departamento territorial da Consellería de Educación e Ordenación Universitaria de Pontevedra, quen o remite cos informes correspondentes.
Vistos o Real decreto 334/1985, do 6 de marzo, de ordenación da educación especial; o Decreto 320/1996, do 26 de xullo, de ordenación da educación de alumnos e alumnas con necesidades educativas especiais; o Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias, e a Orde do 20 de setembro de 1995, que o desenvolve.
Esta consellería, por proposta da Dirección Xeral de Centros e Recursos Humanos,
DISPÓN:
Primeiro.-Autorizar a ampliación de dúas unidades de plurideficientes no centro privado de educación especial Amencer, do concello de Pontevedra; a súa composición resultante queda como se reflicte no anexo desta orde.
Segundo.-Para a súa posta en funcionamento o departamento territorial da Consellería de Educación e Ordenación Universitaria de Pontevedra, logo do informe do Servizo Territorial de Inspección Educativa, aprobará expresamente a relación de persoal que imparta docencia nas unidades que se amplían.
Terceiro.-Este centro queda obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala esta orde.
Esta orde, que esgota a vía administrativa, poderá ser obxecto de recurso potestativo de reposición ante o conselleiro de Educación e Ordenación Universitaria, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses contados a partir do día seguinte ao da súa publicación, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de xullo de 2009.
Jesús Vázquez Abad
Conselleiro de Educación e Ordenación Universitaria
ANEXO
Provincia: Pontevedra.
Concello: Pontevedra.
Localidade: Lourizán.
Enderezo: Pontemuíños s/n, Poboado de Celulosas.
Denominación xenérica: centro privado de educación especial
Denominación específica: Amencer.
Titular: Asociación de Padres Paralíticos Cerebrales Amencer.
Código do centro: 36019815.
Nivel: educación especial.
Unidades de que constaba: 6 de plurideficientes.
Unidades novas autorizadas: 2 de plurideficientes.
Composición resultante: 8 unidades de plurideficientes.